Emmen (Landkreis Rodenborg)
Emmen () is en Hoff in de Gemeen Scheeßl in’n Landkreis Rodenborg, Neddersassen. De Oort höört polietsch al von öllers bi Westerholt mit bi.

Geografie 

De Oort liggt op en Geestbarg merrn in en Rebeed mit veel Moor. Dat Water ut dat Rebeed flütt över den Westerholter Kanaal na de Wümm hen af.

De Naveröörd sünd Abbendörp in’n Noorden, Hetzweeg un Bult in’n Noordoosten, Westerholt in’n Oosten, Rodenborg un Imkersfeld in’n Süden, Luhn in’n Süüdwesten, Borchelsmoor in’n Westen un de Borchelhoff un Langenhörn in’n Noordwesten.

Historie 

Rund üm den Hoff is siet 1984 en Golfplatz anleggt, de von’n Golf Club Wümm bedreven warrt. De ole Hoff Emmen is dat Clubhuus. De Platz harr to Anfang negen Löcker, is 1992/1993 op 18 Löcker utboot worrn un 2014 op 27 Löcker.

Verwaltungsgeschicht 

In de Franzosentied von 1810 bet 1814 hett de Oort to de Mairie Jeem in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsavaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n Landkreis Rodenborg tohoopgahn is.

Emmen hett in dat 19. Johrhunnert to de Buurschop Westerholt höört un later to de Gemeen Westerholt. Von 1964 bet 1974 weer de Gemeen Westerholt Maat von de Samtgemeen Scheeßl. Gemeen un Samtgemeen sünd an’n 1. März 1974 mit de Gemeenreform in Neddersassen oplööst un Deel von de ne’e Gemeen Scheeßl worrn.

Inwahnertall

Religion 

Emmen is evangeelsch-luthersch präägt un höört to dat Kaspel von de Lucas-Kark in Scheeßl.

För de Kathoolschen is de Corpus-Christi-Kark in Rodenborg tostännig.

Weertschop un Infrastruktur

Verkehr 

Von Emmen loopt Straten in’n Westen in Borchel an de Kreisstraat 238 un in’n Oosten in Westerholt an de Kreisstraat 219. De K 238 geiht in’n Noorden na Abbendörp an de Landsstraat 131 un in’n Süden bi Luhn an de Bundsstraat 71. De K 219 föhrt in’n Noorden in Hetzweeg an de L 131 un in’n Süden bi Rodenborg an de B 71/B 75. Von Westerholt geiht na Oosten ok de K 216 na Scheeßl an de B 75.

De nächste Autobahn is de Autobahn 1 (Afsnidd Hamborg–Bremen). De Opfohrt 48 Elsdörp liggt so ölven Kilometer in’n Noordwesten von Emmen an de L 131.

De nächsten Bahnhööv sünd so bi negen Kilometer wied weg in’n Oosten de Bahnhoff Scheeßl un negen Kilometer in’n Süden de Bahnhoff Rodenborg an de Bahnlien Hamborg–Bremen.

Footnoten 

Oort
Landkreis Rodenborg (Wümm)